བླ་མ་དཔལ་ལྡན་འབྲུག་པ་རིན་པོ་ཆེ་ལ་ཕྱག་འཚལ་ལོ།། འདིར་རང་ལུགས་ཀྱི་ཆོས་སྐྱོང་རྣམས་ལ་གཏོར་མ་འབུལ་བའི་ཆོ་ག་འདོད་དོན་ཀུན་འགྲུབ་ཅེས་བྱ་བ།
ཇ་ཆང་གསེར་སྐྱེམས་གཏོར་མ་སོགས་གང་འབྱོར་བཤམས་ཤིང་བྱིན་གྱིས་བརླབས་ལ། རྃ་ཡྃ་ཁྃ། ཨོཾ་ཨཱཿཧཱུྃ། ཆོས་དབྱིངས་མཐའ་དང་བྲལ་བའི་ཕོ་བྲང་ནས། །རྩ་བརྒྱུད་བླ་མ་རྒྱལ་བ་སྲས་དང་བཅས། །བརྒྱུད་པ་བཞི་ལྡན་བླ་མ་དམ་པ་རྣམས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །སྣང་སྲིད་ཆོས་དབྱིངས་ཁྱབ་བརྡལ་ཞིང་ཁམས་ནས། །བཅོམ་ལྡན་འཁོར་ལོ་སྡོམ་པ་ལ་སོགས་པའི། །ཡི་དམ་ཞི་ཁྲོ་རབ་འབྱམས་ལྷ་ཚོགས་ཀུན། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །བདེ་ཆེན་ཀུན་བཟང་རོལ་པའི་ཕོ་བྲང་ནས། །མཁའ་འགྲོ་རྡོ་རྗེ་ཕག་མོ་ལ་སོགས་པའི། །གནས་ཡུལ་དཔའ་བོ་མཁའ་འགྲོ་ཤུགས་འགྲོ་སོགས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །འོག་མིན་ཆོས་དབྱིངས་ཕ་མཐའ་གདལ་བའི་ཀློང་། །ཡེ་ཤེས་མགོན་པོ་ཡབ་ཡུམ་ལྕམ་དྲལ་དང་། །སྤྲུལ་པ་ཡང་འཁོར་སྡེ་བརྒྱད་ཕྱོགས་སྐྱོང་འཁོར། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །པུཥྤ་ཧ་རིའི་གནས་ཀྱི་སྲུང་མ་ཆེ། །སྲིད་གསུམ་དབང་བསྒྱུར་དཔལ་ལྡན་ལྷ་མོ་དང་། །མ་མོ་འབུམ་སྡེའི་འཁོར་ཚོགས་བཅས་པ་རྣམས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །བསིལ་བ་ཚལ་གྱི་དུར་ཁྲོད་ཆེན་པོ་ནས། །སྒྲོལ་མཛད་ལས་ཀྱི་མགོན་པོ་བྱ་རོག་གདོང་། །ཡང་འཁོར་ནག་པོ་སྟོང་དང་ཤ་ཟ་འབུམ། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ།། ཧ་ཧར་རྒོད་དང་ལ་ལུང་ཁའུ་བྲག །དཔལ་ལྡན་ས་སྐྱའི་གཙུག་ལག་ཆེན་པོ་ནས། །གཉན་མགོན་ཞལ་བཞི་འཁོར་དང་བཅས་པ་རྣམས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ཨུ་ཙཱ་ལ་དང་རྒྱ་གར་རྡོ་རྗེ་གདན། །ལྷུན་གྲུབ་ཆོས་ཀྱི་དབྱིངས་ཀྱི་ཕོ་བྲང་ནས། །འཆོལ་བའི་ཁྲོ་རྒྱལ་དཔལ་མགོན་གཙོ་དང་འཁོར། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །མཐོ་རིས་ལྷ་ཡི་དགའ་ཚལ་ཆེན་པོ་ནས། །དབུལ་བའི་གདུང་སེལ་འདོད་དགུའི་ཆར་འབེབས་པ། །རྣམ་མང་ཐོས་སྲས་རྟ་བདག་ནོར་ལྷའི་ཚོགས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ཆགས་སྡང་རང་རྒྱུད་འཁྲུགས་པའི་ཕོ་བྲང་ནས། །ལྷ་ཆེན་ཁྱབ་འཇུག་གཟའ་བརྒྱད་རྒྱུ་སྐར་དཔུང་། །གདོང་མོ་བཞི་དང་དྲེགས་པའི་དཔུང་ཚོགས་བཅས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ཉེ་བའི་འཐུང་སྤྱོད་དཔལ་གྱི་ཙཱ་རི་ནས། །བསྟན་པའི་ལས་མཛད་ཀྵེ་ཏྲ་པཱ་ལའི་ཚོགས། །པདྨ་ཡེ་ཤེས་རྡོ་རྗེའི་དམ་དྲན་ལ། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །བལ་བོད་མཚམས་དང་ལ་ཕྱི་ཆུ་བར་ནས། །སྙིང་པོའི་བསྟན་སྲུང་སྒྲུབ་བརྒྱུད་བུ་ལྟར་བརྩེ། །ལྷ་སྨན་མཆེད་ལྔ་སྨན་བཙུན་ཌཱཀྐིའི་འཁོར། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །པདྨའི་བཀའ་འབངས་མཐའ་ཡི་སོ་ཁ་བསྲུང་། །རྟེན་འབྲེལ་ལུགས་ལྡོག་དགའ་བཞིའི་རང་མདངས་ལས། །བོད་སྐྱོང་བརྟན་མ་བཅུ་གཉིས་དཔོན་དང་གཡོག །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །དབུ་རུ་བྱང་ཕྱོགས་སྟག་ལུང་རི་བོ་ཆེ། །དཔལ་ལྡན་བླ་མའི་གདན་ས་བཞུགས་གནས་ནས། །སྤྲག་གི་བཙན་རྒོད་སྐྱ་དགུའི་འཁོར་ཚོགས་བཅས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ཙཱ་རི་ཏྲ་དང་རྡོ་ཡི་སྙིང་ཕུག་ནས། །ཞིང་སྐྱེས་མཁའ་འགྲོ་རྡོ་རྗེ་གཡུ་སྒྲོན་མ། །མཆེད་ལྔ་ཌཱཀྐི་འཁོར་དང་བཅས་པ་རྣམས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ལྷོ་ཕྱོགས་དེའུ་བྲག་དང་ས་འོག་དགུའི། །ཐོད་པ་ལྕགས་ཀྱི་གྲོང་ཁྱེར་ཆེན་པོ་ནས། །ལས་གཤིན་ཅིག་ཆར་དམར་པོ་འཁོར་དང་བཅས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །མནྟྲ་གཉྫ་དང་ནི་མཁར་ཆུ་ནས། །འཇམ་དཔལ་ཐུགས་སྤྲུལ་ནག་པོ་ཏི་པ་ཙ། །ཀླུ་རིགས་གཙོར་གྱུར་སྡེ་བརྒྱད་ཚོགས་དང་བཅས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །གར་བཞུགས་གདན་ས་རྣམས་དང་ཐིམ་ཕུག་ནས། །བསྟན་སྲུང་དགེ་བསྙེན་རྡོ་རྗེ་དགྲ་འདུལ་རྩལ། །ཡུམ་མཆོག་འགུགས་སྒྲོལ་སྲོག་གཅོད་བཙན་དམག་འབུམ། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ལྕང་ར་སྨུག་པོ་ཟབ་ཡངས་ལྷུན་གྲུབ་སོགས། །རྒྱ་བོད་ཆོས་འཁོར་ཆེན་པོ་ཐམས་ཅད་ནས། །པེ་ཧར་སྐུ་ལྔ་རུ་འདྲེན་སྡེ་བརྒྱད་རྣམས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ཟངས་ཐང་དམར་པོ་མེ་རུ་རྩེ་སོགས་ནས། །ཆེ་བཙན་རྒྱལ་པོ་གནོད་སྦྱིན་ཡང་ལེ་བེར། །རོལ་པ་སྐྱ་བདུན་ལས་བྱེད་ཤན་པའི་ཚོགས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ཚངས་ཆེན་ལྷ་ཡི་བཀའ་སྡོད་དྲེགས་པའི་གཙོ། །བྱ་ཁྲི་མིག་གཅིག་འཁོར་དང་བཅས་པ་རྣམས། །སྲོང་བཙན་སྤྱན་སྔར་ཇི་ལྟར་དམ་བཅས་བཞིན། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །རྒྱ་གར་རྒྱ་ནག་ཞང་ཞུང་བོད་ཡུལ་ནས། ། དམ་ཅན་ཆེན་པོ་བཛྲ་སཱ་དྷུ་རྩལ། །བྱ་ཞོན་ལ་སོགས་མཆེད་འཁོར་སུམ་བརྒྱའི་དཔུང་། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །ལྷོ་ཕྱོགས་རྒྱ་མཚོའི་འགྲམ་དང་རི་རབ་རྩེ། །གནས་ཡུལ་དུར་ཁྲོད་གཉན་པོ་ཐམས་ཅད་ནས། །དཀོར་གྱི་སྲུང་མ་རྡོ་རྗེ་ངས་ནུས་མ། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །བྱང་ཕྱོགས་ལྕང་ལོ་ཅན་གྱི་ཕོ་བྲང་ནས། །གནོད་སྦྱིན་ཞང་འོན་ནག་པོ་ཁྲག་རལ་ཅན། །རིག་འཛིན་བརྒྱུད་པའི་དམ་ལས་མ་འདའ་བར། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །སུམ་ཅུ་རྩ་གསུམ་ལྷ་གནས་དམ་པ་ནས། །ལྷ་ཆེན་ཚོགས་བདག་རིགས་ལྔའི་འཁོར་དང་བཅས། །དྷཱི་པཾ་ཀ་རའི་སྤྱན་སྔར་དམ་བཅས་བཞིན། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །འདམ་ཤོད་སྣར་མོ་ལ་སོགས་གར་གནས་ནས། །གཉེན་ཆེན་ཐང་ལྷ་རྡོ་རྗེ་འབར་བ་རྩལ། །འོ་དེ་གུང་རྒྱལ་གཡུ་བྱ་གཤོག་གཅིག་སོགས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །མཐོང་བ་ཀུན་སྨོན་ཞིང་མཆོག་དམ་པ་ནས། །རིགས་གསུམ་ཐུགས་སྤྲུལ་འཛམ་གླིང་སེང་ཆེན་རྒྱལ། ། དགྲ་བླ་ཝེར་མའི་འཁོར་ཚོགས་དམག་དཔུང་རྣམས། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །བཙན་ཡུལ་ཟངས་ཐང་དམར་པོ་རྩེ་དགུ་ནས། །སྐུ་ལྷ་རྒྱལ་བ་ཡམ་ཤུད་བཙན་གྱི་རྗེ། །བཙན་དམག་ལྷ་ཀླུ་ཡུལ་ལྷ་སྡེ་བརྒྱད་འཁོར། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །དཔལ་རྒྱལ་རིན་ཆེན་སྤུངས་པའི་གཞལ་ཡས་ནས། །རྡོ་རྗེ་ཡེ་ཤེས་འབར་བ་ཐིག་ལེ་རྩལ། །སྲས་ཡུམ་བློན་འཁོར་བཅས་པ་ཐམས་ཅད་ཀུན། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །བྲག་ནག་བདུད་རྫོང་གནམ་ལྕགས་སྐུ་མཁར་ནས། །ཆུ་བདག་དགེ་བསྙེན་རྫོང་རྒྱལ་ཡུམ་འཁོར་བཅས། །སྔོན་ཚེ་པདྨ་འབྱུང་གནས་དམ་བཞག་བཞིན། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །གཞན་ཡང་བདག་ཅག་གར་གནས་གར་འགྲོ་ཡི། །ཡུལ་ལྷ་གཞི་བདག་གནས་བདག་གཏེར་གྱི་བདག །ལྷ་ཀླུ་སྡེ་བརྒྱད་མཐུ་རྩལ་ཅན་རྣམས་ཀུན། །འདིར་གཤེགས་དམ་རྫས་མཆོད་གཏོར་བཞེས་སུ་གསོལ། །དེ་ལྟར་མཆོད་ཅིང་བསྐང་བ་ལ་བརྟེན་ནས། །རྩ་བརྒྱུད་བླ་མའི་སྤྱན་སྔར་དམ་བཅས་ལྟར། །བསྟན་དང་བསྟན་འཛིན་ཆོས་འཁོར་སྐྱོང་བར་མཛོད། །བདག་ཅག་དཔོན་སློབ་ཡོན་མཆོད་འཁོར་བཅས་ཀྱི། །ནད་གདོན་འགལ་རྐྱེན་བར་ཆད་ཀུན་ཞི་ནས། །ཚེ་དཔལ་སྙན་གྲགས་ཐམས་ཅད་འཕེལ་ཞིང་བརྟན། །ཁྱད་པར་སྡང་ཞིང་འཚེ་བའི་དགྲ་བོ་རྣམས། །བསམ་པ་དཀར་པོའི་ཕྱོགས་སུ་བསྒྱུར་ནས་ཀྱང་། །ལོག་པའི་བསམ་སྦྱོར་ཐམས་ཅད་ཞི་བར་མཛོད། །གལ་ཏེ་ཞི་བས་འདུལ་དུ་མི་གཏུབ་པའི། །ཀླ་ཀློ་མུ་སྟེགས་ཆོས་མིན་ཕྱོགས་ཐམས་ཅད། །བསད་དབྱེ་བསྐྲད་རེངས་སྨྱོ་འབོག་རྨོངས་ལྐུགས་སོགས། །དྲག་པོའི་ལས་ཀྱིས་ཚར་དུ་གཅོད་པར་མཛོད། །བདག་ཅག་བླ་མེད་བྱང་ཆུབ་ཐོབ་ཀྱི་བར། །བར་ཆད་བདུད་བཞིའི་གཡུལ་ལས་རྒྱལ་བ་དང་། །བསམ་སྦྱོར་ངན་པའི་ཕྱོགས་རྣམས་མི་སྐྱེ་བར། །ཐར་པ་བྱང་ཆུབ་ཕྱོགས་སུ་འགྲོ་བར་མཛོད། །མདོར་ན་དུས་དང་གནས་སྐབས་ཐམས་ཅད་དུ། །མཆོག་དང་ཐུན་མོང་དངོས་གྲུབ་ཀུན་སྩོལ་ཞིང་། །ལས་བཞིའི་ཕྲིན་ལས་གཉན་པོ་གང་བཅོལ་བ། །ཐོགས་མེད་སྒྲུབ་པའི་ཕྲིན་ལས་མ་གཡེལ་ཅིག །ཅེས་གཏོར་མ་གསེར་སྐྱེམས་གཙང་སར་ཕུལ། ཅེས་པ་འདིའང་འཁྲུལ་ཞིག་བརྒྱད་པའི་མིང་འཛིན་དེས་བྲིས་དགེས་དཔལ་ལྡན་སྤྲིན་སྒྲའི་རིང་ལུགས་འཛམ་གླིང་ཐ་གྲུ་ཀུན་ཏུ་ལྡིར་བར་གྱུར་ཅིག །མངྒ་ལཾ།། །།